คนรักชาบู และซูชิ ชอบร้านนี้แน่นอน ! เพราะจุดขายคือมาทานชาบู และสามารถทานซูชิไปด้วยพร้อมๆ กัน วันนี้จะมารีวิวรายละเอียดกันนะคะ

ร้าน Shibuya shabu มีอยู่ 2 สาขา 
1.ทองหล่อ 20 ชั้น 1 ตึก SPC building ถ้านำรถมา หาที่จอดลำบากหน่อยถ้าช่วงเวลาคนเยอะ 
2.พระราม 9 อาคารวรสมบัติ 

ตัวร้านตกแต่งด้วยโทนสีอ่อน สว่าง ทำให้ร้านที่มีโต๊ะอยู่ประมาณ 15-20 โต๊ะ ดูกว้างขวางมากขึ้น นั่งสบาย เป็นสัดส่วน แต่ถ้าช่วงเวลา peak อย่างช่วงเที่ยง หรือเย็น หากจะมารับประทาน แนะนำให้โทรจองล่วงหน้านะคะ หรือถ้าที่จองเต็ม limit แล้ว พนักงานจะแจ้งทางโทรศัพท์ว่า "รบกวนลูกค้า walk in นะคะ" ไม่ได้หมายความว่า ว่างนะจ้ะ แต่ให้มารอคิววัดดวงกันจ้ะ

มาถึงในร้าน ก็จะมีไลน์อาหารต่างๆ ให้ตักกันตามใจชอบนะคะ ยกเว้น เมนูเนื้อกับซูชิที่ดูจากเมนู และสั่งกับพนักงานต่างหาก แต่ ! ขอเตือนคอบุฟเฟ่ท์ทั้งหลายนะคะ ว่าร้านนี้ เค้าปรับจริงจัง ! หากเหลือผัก เหลือข้าวซูชิ ก็ปรับเป็นรายหัว หัวละ 100 บาทนะคะ

ไลน์ผัก ก็จะมีผักให้เลือกมากมาย ทั้งผักใบเขียว ผักกาด ไปจนถึงพวกเห็ดต่างๆ รับรองคนชอบทานผักเปรมกันเลยค่ะ ทีนี้ อีกไลน์นะจะเป็นสลัดซึ่ง dressing เค้าก็จะมีให้เลือก ข้างๆ จะเป็นพวกเส้นบุก ฟองเต้าหู้ หรือลูกชิ้นต่างๆ เลือกกันได้ตามใจชอบเลย

มาถึงไลน์เครื่องดื่ม อันนี้ก็บริการตัวเองเหมือนกัน มีพวกน้ำหวาน น้ำอัดลม ชาเขียวและชาร้อน สำหรับแก้เลี่ยนได้ดีนะคะ และข้างๆ กันเป็นไลน์ขนมหวาน มีเยอะและน่าสนใจมาก มีตั้งแต่เยลลี่ ผลไม้ โรล เค้ก ไปจนถึงของหวานที่น่าสนใจ อย่าง Pana cotta มีทั้งสตรอเบอร์รี่ และChocolate หรือแม้กระทั่ง เต้าฮวยในชาเย็น และชาเขียว ซึ่งรสชาติ เดี๋ยวมาพูดกัน


มาถึงที่โต๊ะ ทางพนักงานก็จะมาแจ้งว่า บุฟเฟ่ท์ สามารถทานได้ 2 ชั่วโมง ราคา 690 บาทnet น้ำซุปมีให้เลือก 3 แบบ
- ซุปชาบู เป็นซุปใส
- ซุปหางวัว เป็นสีขาว ออกมันๆ
- ซุปสุกี้ เป็นน้ำสีดำ แต่จะออกหวาน ไม่เค็มเหมือนร้านอื่น
สามารถเลือกได้ 2 ใน 3 นะคะ ส่วนตัวชอบชาบูกับสุกี้ ก็เลยสั่ง 2 แบบนี้

เนื้อ สามารถแยกได้ง่ายๆ โดยในเมนู 
แถวแรกจะเป็นเนื้อวัว มี 3 แบบคือ 
- Jyou Karubi จะเป็นเนื้อวัวชิ้นใหญ่ ไขมันไม่ค่อยมี สำหรับคนไม่ทานมัน
- Kata Rosu 
- Rampu จะเป็นเนื้อที่ไขมันแทรกทั้งแผ่น จะออกเป็นสีขาวเลยจนไม่คิดว่าเป็นเนื้อด้วยซ้ำ

ส่วนเนื้อหมู จะมี 2 แบบ
- Buta Ro-su เป็นเนื้อหมูที่ไขมันแทรกน้อย
- Buta Bara หรือพนักงานบอกว่าเป็นเบคอน ซึ่งแน่นอนว่า ไขมันมาเต็ม

ที่เหลือจะเป็นเนื้อนำเข้า ไข่ เนื้อปลา ไก่บด ฯลฯ

ส่วนในหน้าของซูชิ ร้านนี้เค้าจะแบ่งเป็น Set A และ Set B ซึ่งเค้าจะกำหนดว่า ครึ่งเดือนแรก สั่งได้ใน Set A หรือ Set B เช่น สมมติวันที่ 1-15 ของเดือน สั่งจาก Set A ดังนั้น 16-31 ของเดือน ก็จะเปลี่ยนเป็นสั่งได้ใน Set B อันนี้ ต้องสอบถามทางพนักงานนะคะ
**แต่ที่ได้ยินพนักงานมา เห็นว่าตั้งแต่เดือนก.พ.เป็นต้นไป จะสามารถสั่งได้ทั้ง 2 set ในวัน จันทร์-อังคาร ลองไปกันดูนะคะ

เนื้อแต่ละชนิดก็จะมีความนุ่ม ฟินแล้วแต่ความชอบของแต่ละคนกันนะคะ ถ้าแนะนำ ก็ลองสั่งมาอย่างละ 1 ที่ก่อน แล้วลอง ที่เหลือก็สั่งเบิ้ลอันที่ชอบกันไป
** ความเห็นส่วนตัว ชอบที่มีมันแทรกเยอะๆ ทั้งเนื้อ และเนื้อหมูค่ะ ^^

โดยสรุป ส่วนตัวถือว่าค่อนข้างคุ้ม กับราคา 690 บาท เพราะถ้าทานทั้งชาบู และซูชิ ก็ราคาเกิน 690 บาทแล้วแน่นอน ด้วยขนาดของซูชิ ที่เชฟปั้นมา เนื้อล้นก้อนข้าวเลยทีเดียว ความสดก็โอเค ส่วนเนื้อของชาบูก็อร่อย น้ำซุป เครื่องเคียงก็มีให้เลือกเยอะใช้ได้เลย ของหวานก็เยอะและน่าสนใจ 

ใครชอบชาบูและซูชิ เป็นอีก 1 ร้านที่น่าสนใจเลยละค่ะ